**PRIPRAVA VISOKE GREDE**

**1. Določimo pozicijo grede na vrtu**

• Visoko gredo postavimo na vrt v smeri sever-jug,

• na sončno in ne preveč vetrovno mesto,

• visoka greda je lahko poljubne dolžine, medtem ko naj širina ne presega 120 cm.

**2. Izkopljemo temelj visoke grede**

• Izbrano površino za gredo zakoličimo,

• z nje odstranimo vrhnjo plast trave in zemlje (oboje bomo kasneje ponovno uporabili),

• zemljo odkopljemo v globino ene lopate, oziroma približno 30 cm globoko.

**3. Zaščitimo dno pred zemeljskimi zajedavci**

• Prvi sloj visoke grede (10 cm) naj bo biološka ovčja volna, ki velja za naravno zaščito pred krti, mišmi, voluharji in drugimi zajedavci,

• alternativa je mreža proti škodljivcem.

**4. Postavimo leseni okvir**

• Po navodilih sestavimo leseni okvir visoke grede.

**5. Naložimo debelejši material – drenažo**

• Drugi sloj visoke grede (20 cm) oblikujemo iz debelejših odpadlih vej,

• na dno grede jih polagamo v obliki mreže, saj bodo služile kot drenaža proti zastajanju vode v primeru obilnejših padavin,

• nanje naložimo tudi dračje in druge zdrave olesenele odpadke,

• vse skupaj malo potlačimo, oziroma pohodimo.

**6. Nadaljujemo s plastenjem visoke grede**

• Na utrjeno drenažno dno naložimo obrnjeno travno rušo in zemljo, ki smo jo izkopali za gredo (10 cm),

• naložimo še izdatno plast listja, pomešano z grobim materialom iz komposta (pokošena vrtna trava, kuhinjski biološki odpadki, odcvetele rože iz oken in balkonov),

• nepredelan kompost vsebuje množico mikroorganizmov in žuželk, ki pospešijo humifikacijo,

• na vrh tega lahko damo še sloj iz koščkov kartona, ki je ob razpadanju dobra vaba za deževnike (20 cm),

• dodamo še plast humusa, ki jo lahko premešamo s hlevskim gnojem (20 cm),

• gredo zastremo s slamo, ki bo čez zimo razpadla in prispevala k boljši zemlji (10 cm).

**Tako postavljeno gredo uporabljamo 5 let, nato postopek ponovimo.**

**Pri nižjih gredah lahko poenostavimo sestavo in vrhnjo plast menjamo pogosteje.**